ПРЕДЛОГ ЗАКОНА

О ИЗМЕНАМА ЗАКОНА О ПОРЕЗУ НА ДОДАТУ ВРЕДНОСТ

Члан 1.

У Закону о порезу на додату вредност („Службени гласник РС”, бр. 84/04, 86/04-исправка, 61/05, 61/07 и 93/12), у члану 23. став 2. проценат: „8%” замењује се процентом: „10%”.

Тачка 7а) брише се.

Члан 2.

У члану 34. став 1. речи: „обвезници пореза на доходак грађана на приходе од пољопривреде и шумарства на основу катастарског прихода” замењују се речима: „власници, закупци и други корисници пољопривредног и шумског земљишта”.

Члан 3.

Овај закон ступа на снагу наредног дана од дана објављивања у „Службеном гласнику Републике Србије”, a примењиваће се од 1. јануара 2014. године.

О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредбама члана 97. тач. 6. и 15. Устава Републике Србије, према којима Република Србија уређује и обезбеђује, између осталог, порески систем и финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*● Проблеми које би Закон требало да реши, односно циљеви који се Законом постижу*

Основни разлози за доношење овог закона, односно проблеми којe закон треба да реши, су смањење буџетског дефицита и омогућавање функционисања Републике Србије у наредном периоду, као и даље усаглашавање система опорезивања потрошње Републике Србије са стандардима Европске уније.

У циљу смањења буџетског дефицита и омогућавања функционисања Републике Србије у наредном периоду предлаже се повећање посебне стопе ПДВ са 8% на 10%, као и повећање пореске стопе по којој се опорезује промет и увоз персоналних рачунара и компоненти од којих се састоје персонални рачунари са 8% на 20%.

Разлог за доношење овог закона је и наставак процеса усаглашавања са стандардима Европске уније у области опорезивања потрошње ПДВ. С тим у вези, предложено решење да се промет и увоз персоналних рачунара и компоненти од којих се састоје персонални рачунари опорезује по општој пореској стопи од 20%, представља решење које значи даље усаглашавање са стандардима Европске уније у овој области.

Поред тога, разлог за доношење овог закона је и усклађивање са законом којим се уређује опорезивање дохотка грађана. Наиме, с обзиром да је Законом о изменама и допунама Закона о порезу на доходак грађана („Службени гласник РС”, број 47/13) укинут порез на катастарски приход, а да се пољопривредником у смислу Закона о порезу на додату вредност („Службени гласник РС”, бр. 84/04, 86/04, 61/05, 61/07 и 93/12) сматра, између осталог, и физичко лице које је обвезник пореза на доходак грађана на приходе од пољопривреде и шумарства на основу катастарског прихода, неопходно је изменити постојећу дефиницију пољопривредника, а све у циљу несметаног омогућавања права на ПДВ надокнаду физичким лицима која врше промет пољопривредних и шумских производа или пољопривредних услуга обвезницима ПДВ.

*● Разматране могућности да се проблеми реше и без доношења Закона*

Нису разматране могућности да се циљеви које овај општи акт треба да постигне остваре и без његовог доношења, имајући у виду да је реч о изменама закона којима се уређује опорезивање потрошње порезом на додату вредност, који се, сагласно одредби члана 15. став 1. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13 и 63/13-исправка), уводи законом, па се из тог разлога и измене овог закона могу вршити само законом.

*● Зашто је доношење Закона најбољи начин за решавање проблема*

Доношење закона је најбољи начин за решавање проблема, из разлога што се ради о законској материји, коју је једино могуће мењати одговарајућим изменама закона.

Поред тога, уређивањем порескоправне материје законом даје се допринос правној сигурности и уједно обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој порескоправној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА

И ПОЈЕДИНАЧНИХ РЕШЕЊА

Уз члан 1.

Предлаже се да посебна стопа ПДВ за опорезиви промет добара и услуга или увоз добара износи 10%.

Предлаже се, да се укине опорезивање по посебној стопи ПДВ од 8% промета и увоза персоналних рачунара и компоненти од којих се састоје персонални рачунари.

Уз члан 2.

Предлаже се да се пољопривредницима, поред физичких лица која су као носиоци, односно чланови пољопривредног газдинства уписана у регистар пољопривредних газдинстава у складу са прописом којим се уређује регистрација пољопривредних газдинстава, сматрају физичка лица која су власници, закупци и други корисници пољопривредног и шумског земљишта.

Уз члан 3.

Предлаже се да овај закон ступи на снагу наредног дана од дана објављивања у „Службеном гласнику Републике Србије”, а да се примењује од 1. јануара 2014. године.

IV. ПРОЦЕНА ФИНАНСИЈСКИХ СРЕДСТАВА

ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Доношење овог закона по хитном поступку предлаже се у складу са чланом 167. Пословника Народне скупштине („Службени гласник РС”, брoj 20/12 – пречишћен текст), имајући у виду да је неопходно обезбедити несметан рад органа и организација чије се функционисање финансира из буџета Републике Србије.

VI. РАЗЛОЗИ ЗБОГ КОЈИХ СЕ ПРЕДЛАЖЕ ДА ЗАКОН СТУПИ

НА СНАГУ ПРЕ ОСМОГ ДАНА ОД ДАНА ОБЈАВЉИВАЊА

Предлаже се да овај закон ступи на снагу наредног дана од дана објављивања у „Службеном гласнику Републике Србије”, с обзиром да је неопходно у што краћем року створити услове за примену посебне стопе ПДВ од 10%, као и услове за опорезивање промета и увоза персоналних рачунара и компоненти од којих се састоје персонални рачунари по општој стопи ПДВ од 20%, ради обезбеђивања додатних средстава у буџету Републике Србије у наредном периоду, имајући у виду да је неопходно омогућити несметан рад органа и организација чије се функционисање финансира из буџета Републике Србије, а што представља нарочито оправдане разлоге за ступање на снагу овог закона раније од осмог дана од дана објављивања, у складу са одредбом члана 196. став 4. Устава Републике Србије.

VII. АНАЛИЗА ЕФЕКАТА ЗАКОНА

Очекује се да ће ефекат предложених решења у буџету Републике Србије на годишњем нивоу износити око 20 милијарди динара.

1. *На кога ће и како ће највероватније утицати решења у закону*

Закон ће имати утицаја на:

- привредне субјекте – обвезнике ПДВ који се баве прометом рачунара и компоненти од којих се састоје рачунари због промене пореске стопе са 8% на 20%;

- привредне субјекте који нису обвезници ПДВ или немају право на одбитак претходног пореза по основу набавке добара и услуга који се опорезују по посебној стопи ПДВ, као и персоналних рачунара и компоненти од којих се састоје персонални рачунари, који ће се, од почетка примене одредбе члана 1. став 2. овог закона опорезивати по општој стопи ПДВ, с обзиром да постоји могућност да ће им створити додатне трошкове у пословању;

- грађане, с обзиром да постоји могућност да повећање посебне стопе ПДВ доведе до поскупљења производа и услуга који се опорезују по посебној стопи ПДВ, као и персоналних рачунара и компоненти од којих се састоје персонални рачунари, који ће се, од почетка примене одредбе члана 1. став 2. овог закона, опорезивати по општој стопи ПДВ;

- физичка лица - власнике, закупце и друге кориснике пољопривредног и шумског земљишта, која врше промет пољопривредних и шумских производа или пољопривредних услуга обвезницима ПДВ, а којима ће бити омогућено право на ПДВ надокнаду и од 1. јануара 2014. године.

*2. Какве трошкове ће примена закона створити грађанима и привреди (нарочито малим и средњим правним лицима)*

Очекује се да ће примена овог закона створити додатне трошкове грађанима и привреди. Наиме, постоји могућност да повећање посебне стопе ПДВ доведе до поскупљења производа и услуга који се опорезују по посебној стопи ПДВ, као и да дође до поскупљења персоналних рачунара и компоненти од којих се састоје персонални рачунари који се опорезују по посебној стопи ПДВ, а који ће се, од почетка примене одредбе члана 1. став 2. овог закона, опорезивати по општој стопи ПДВ.

*3. Да ли су позитивне последице доношења закона такве да оправдавају трошкове које ће он створити*

Одговор на ово питање садржан је у тачки 1. Анализе ефеката закона.

*4. Да ли се законом подржава стварање нових привредних субјеката на тржишту и тржишна конкуренција*

Законом се не омогућава стварање додатних погодности у вези са пословањем привредних субјеката.

*5. Да ли су све заинтересоване стране имале прилику да се изјасне о закону*

Овај закон је у поступку припреме достављен надлежним министарствима и другим надлежним органима, тако да је заинтересованим странама пружена прилика да се о закону изјасне.

*6. Које ће се мере током примене закона предузети да би се остварило оно што се доношењем закона намерава*

Министарство финансија је надлежно за спровођење овог закона, за његову уједначену примену на територији Републике Србије, као и за давање мишљења у вези његове примене.

Посебно истичемо, да ће се периодичним публиковањем Билтена службених објашњења и стручних мишљења за примену финансијских прописа, као и на други погодан начин, додатно обезбедити транспарентност, информисаност и доступност информацијама, како би се и на овај начин допринело остваривању циљева постављених доношењем закона.

VIII. ОДРЕДБЕ ЗАКОНА ЧИЈЕ СЕ ИЗМЕНЕ ВРШЕ

Члан 23.

Општа стопа ПДВ за опорезиви промет добара и услуга или увоз добара износи 20%.

По посебној стопи ПДВ од ~~8%~~ 10% опорезује се промет добара и услуга или увоз добара, и то:

1) хлеба и других пекарских производа, млека и млечних производа, брашна, шећера, јестивог уља од сунцокрета, кукуруза, уљане репице, соје и маслине, јестиве масноће животињског и биљног порекла и меда;

2) свежег, расхлађеног и смрзнутог воћа, поврћа, меса, укључујући и изнутрице и друге кланичне производе, рибе и јаја;

2а) житарица, сунцокрета, соје, шећерне репе и уљане репице;

3) лекова, укључујући и лекове за употребу у ветерини;

4) ортотичких и протетичких средстава, као и медицинских средстава - производа који се хирушки уграђују у организам;

5) материјала за дијализу;

6) ђубрива, средстава за заштиту биља, семена за репродукцију, садног материјала, компоста са мицелијумом, комплетне крмне смеше за исхрану стоке и живе стоке;

7) уџбеника и наставних средстава;

~~7а) персоналних рачунара и компоненти од којих се састоје персонални рачунари;~~

8) дневних новина;

9) монографских и серијских публикација;

10) огревног дрвета;

11) услуга смештаја у хотелима, мотелима, одмаралиштима, домовима и камповима;

12) услуга које се наплаћују путем улазница за биоскопске и позоришне представе, сајмове, циркусе, забавне паркове, концерте (музичке догађаје), изложбе, спортске догађаје, музеје и галерије, ботаничке баште и зоолошке вртове, ако промет ових услуга није ослобођен ПДВ;

13) природног гаса;

13а) топлотне енергије за потребе грејања;

14) пренос права располагања на стамбеним објектима, економски дељивим целинама у оквиру тих објеката, као и власничким уделима на тим добрима;

15) услуга које претходе испоруци воде за пиће водоводном мрежом, као и воде за пиће, осим флаширане;

16) пречишћавања и одвођења атмосферских и отпадних вода;

17) управљање комуналним отпадом;

18) одржавање чистоће на површинама јавне намене;

19) одржавање јавних зелених површина и приобаља;

20) превоз путника у градском и приградском саобраћају;

21) управљање гробљима и погребне услуге.

Министар ближе уређује шта се, у смислу овог закона, сматра добрима и услугама из става 2. тач. 1), 2), 2а), 4) - 11) и 15) - 21) овог члана.

Члан 34.

Физичка лица која су ~~обвезници пореза на доходак грађана на приходе од пољопривреде и шумарства на основу катастарског прихода~~ ВЛАСНИЦИ, ЗАКУПЦИ И ДРУГИ КОРИСНИЦИ ПОЉОПРИВРЕДНОГ И ШУМСКОГ ЗЕМЉИШТА и физичка лица која су као носиоци, односно чланови пољопривредног газдинства уписана у регистру пољопривредних газдинстава у складу са прописом којим се уређује регистрација пољопривредних газдинстава (у даљем тексту: пољопривредници), имају право на надокнаду по основу ПДВ (у даљем тексту: ПДВ надокнада), под условима и на начин одређен овим законом.

ПДВ надокнада признаје се пољопривредницима који изврше промет пољопривредних и шумских производа, односно пољопривредних услуга обвезницима.

Ако пољопривредници изврше промет добара и услуга из става 2. овог члана, обвезник је дужан да обрачуна ПДВ надокнаду у износу од 8% на вредност примљених добара и услуга, о чему издаје документ за обрачун (у даљем тексту: признаница), као и да обрачунату ПДВ надокнаду исплати пољопривредницима у новцу (уплатом на текући рачун или рачун штедње).

Обвезници из става 3. овог члана имају право да одбију износ ПДВ надокнаде као претходни порез, под условом да су ПДВ надокнаду и вредност примљених добара и услуга платили пољопривреднику.

Пољопривредник чији укупан промет добара и услуга у претходних 12 месеци није већи од 8.000.000 динара не обрачунава ПДВ за извршен промет добара и услуга, нема право исказивања ПДВ у рачунима, нема право на одбитак претходног пореза и није дужан да води евиденцију прописану овим законом.

Пољопривредник може да се определи за обавезу плаћања ПДВ подношењем евиденционе пријаве прописане у складу са овим законом надлежном пореском органу и у том случају стиче права и обавезу из става 5. овог члана, као и друга права и обавезе које обвезник ПДВ има по овом закону.

У случају из става 6. овог члана, обавеза плаћања ПДВ траје најмање две године.

По истеку рока из става 7. овог члана, обвезник може да поднесе захтев за престанак обавезе плаћања ПДВ надлежном пореском органу.

ЗАВРШНА ОДРЕДБА

ЧЛАН 3.

ОВАЈ ЗАКОН СТУПА НА СНАГУ НАРЕДНОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”, A ПРИМЕЊИВАЋЕ СЕ ОД 1. ЈАНУАРА 2014. ГОДИНЕ.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **1**. Назив прописа EУ | | | | | | | **2**. „CELEX” ознака ЕУ прописа | |
| COUNCIL DIRECTIVE 2006/112/EC of 28 November 2006 on the common system of value added tax OJ L 347 (cоnsоlidаtеd vеrsiоn of 1 July 2013)  Директивa Савета 2006/112/ЕЗ od 28. нoвeмбрa 2006. гoдинe о заједничком систему пореза на додату вредност OJ L 347 (прeчишћeн тeкст од 1. јула 2013. године) | | | | | | | 32006L0112 | |
| **3**.Овлашћени предлагач прописа – Влада Републике Србије | | | | | | | **4**. датум израде табеле | |
| Обрађивач: Министарство финансија | | | | | | | 26.11.2013. године | |
| **5**. Назив (важећег, нацрта, предлога) прописа чије одредбе су предмет анализе усклађености са прописом ЕУ | | | | | | | **6**. Бројчане ознаке (шифре) планираних прописа из базе НПАА | |
| Предлог закона о изменама Закона о порезу на додату вредност  Draft Law on Amendments to Law on Value Added Tax | | | | | | | 2013-327 | |
| **7**. Усклађеност одредаба прописа са одредбама прописа ЕУ | | | | | | | | |
| а) | а1) | | б) | б1) | в) | г) | | д) | |
| Одредба прописа ЕУ (члан, став, подстав, тачка, анекс) | Садржина одредбе | | Одредбе прописа  (члан, став, тачка) | Садржина одредбе | Усклађеност одредбе прописа са одредбом прописа ЕУ (потпуно усклађено, делимично усклађено, неусклађено, непреносиво) | Разлози за делимичну усклађеност, неусклађеност или непреносивост | | Напомена о усклађености | |
| Члан 98. став 1. | Држaвe члaницe мoгу дa примeњуjу jeдну или двe пoсeбнe пoрeскe стoпe. | | Члан 1.  став 1. | Предлаже се да посебна стопа ПДВ за опорезиви промет добара и услуга или увоз добара износи 10%. | Потпуно усклађено |  | |  | |
| Члан 98. став 2. | Опорезивање по посебној стопи ПДВ може се применити на добра и услуге из Анекса 3. | |  | Предлаже се, да се укине опорезивање по посебној стопи ПДВ од 8% промета и увоза персоналних рачунара и компоненти од којих се састоје персонални рачунари | Потпуно усклађено |  | |  | |
| Члан 295. став 1. тачка 3) | „пaушaлни пoљoприврeдник” je пoљoприврeдни прoизвoђaч кojи спaдa пoд пaушaлну рeгулaтиву oвoг пoглaвљa; | Члан 2. | | Предлаже се дефинисање пољопривредника, тако да се пољопривредницима, поред физичких лица која су као носиоци, односно чланови пољопривредног газдинства уписана у регистар пољопривредних газдинстава у складу са прописом којим се уређује регистрација пољопривредних газдинстава, сматрају и физичка лица која су власници, закупци и други корисници пољопривредног и шумског земљишта | Потпуно усклађено |  | | У Наслову XII – Посебни поступци, Глава II Директиве прописан је посебан поступак паушалног опорезивања пољопривредника. Прописано је да државе чланице могу применити посебан поступак опорезивања за пољопривреднике, при чему је државама чланицама препуштено да саме дефинишу који обвезници се сматрају пољопривредницима на које се примењује овај посебан поступак опорезивања. С тим у вези, овакав начин дефинисања пољопривредника на које се примењује посебан поступак опорезивања је у духу поменутих одредаба Директиве | |

**ИЗЈАВА О УСКЛАЂЕНОСТИ ПРОПИСА СА ПРОПИСИМА ЕВРОПСКЕ УНИЈЕ**

1. Орган државне управе, односно други овлашћени предлагач прописа

Овлашћени предлагач: Влада Рeпубликe Србиje

Обрађивач: Министарство финансија – Сектор за фискални систем (искључива надлежност)

2. Назив прописа

Предлог закона о изменама Закона о порезу на додату вредност

Draft Law on Amendments to Law on Value Added Tax

3. Усклађеност прописа с одредбама Споразума о стабилизацији и придруживању између Европских заједница и њихових држава чланица, са једне стране, и Републике Србије са друге стране („Службени гласник РС”, број 83/08) (у даљем тексту: Споразум), односно с одредбама Прелазног споразума о трговини и трговинским питањима између Европске заједнице, са једне стране, и Републике Србије, са друге стране („Службени гласник РС”, број 83/08) (у даљем тексту: Прелазни споразум):

а) Одредба Споразума и Прелазног споразума која се односе на нормативну саржину прописа,

- Наслов IV - Слободан проток робе, Поглавље III – Опште одредбе, члан 37. Споразума;

- Наслов VIII – Политике сарадње, члан 100. Споразума;

б) Прелазни рок за усклађивање законодавства према одредбама Споразума и Прелазног споразума,

У складу са роковима из члана 72. Споразума.

в) Оцена испуњености обавезе које произлазе из наведене одредбе Споразума и Прелазног споразума,

Испуњава у потпуности

г) Разлози за делимично испуњавање, односно неиспуњавање обавеза које произлазе из наведене одредбе Споразума и Прелазног споразума,

/

д) Веза са Националним програмом за усвајање правних тековина Европске уније.

Поглавље 3.16. НПАА – Опорезивање

Предлог закона о изменама Закона о порезу на додату вредност планиран је НПАА за IV квартал 2013. године – Идентификациона ознака у бази НПАА 2013-327.

Рок за потпуно усклађивање Закона о порезу на додату вредност са прописима ЕУ који су релевантни за нормативну уређеност овог закона - до краја 2016. године.

4. Усклађеност прописа са прописима Европске уније:

а) Навођење одредби примарних извора права Еевропске уније и оцене усклађености са њима,

Уговор о функционисању Европске Уније, Наслов VII - Заједничка правила о конкуренцији, опорезивању и усклађивању закона, Поглавље 2. – Порески прописи, чл. 110. и 111. – потпуно усклађено

б) Навођење секундарних извора права Европске уније и оцене усклађености са њима,

COUNCIL DIRECTIVE 2006/112/EC of 28 November 2006 on the common system of value added tax OJ L 347 CELEX 32006L0112 (cоnsоlidаtеd vеrsiоn of 1 July 2013)

Директивa Савета 2006/112/ЕЗ od 28. нoвeмбрa 2006. гoдинe о заједничком систему пореза на додату вредност OJ L 347 CELEX 32006L0112 (прeчишћeн тeкст од 1. јула 2013. године)

Предлог закона о изменама Закона о порезу на додату вредност потпуно је усклађен са прописма Европске уније, док је Закон о порезу на додату вредност („Службени гласник РС”, бр. 84/04, 86/04 - испр, 61/05, 61/07 и 93/12) делимично усклађен.

в) Навођење осталих извора права Европске уније и усклађенст са њима,

/

г) Разлози за делимичну усклађеност, односно неусклађеност,

Потпуна усклађеност Закона о порезу на додату вредност треба да се постигне у наредном периоду, у предвиђеним роковима.

д) Рок у којем је предвиђено постизање потпуне усклађености прописа са прописима Европске уније.

Према роковима утврђеним Споразумом о стабилизацији и придруживању.

5. Уколико не постоје одговарајуће надлежности Европске уније у материји коју регулише пропис, и/или не постоје одговарајући секундарни извори права Европске уније са којима је потребно обезбедити усклађеност, потребно је образложити ту чињеницу. У овом случају, није потребно попуњавати Табелу усклађености прописа. Табелу усклађености није потребно попуњавати и уколико се домаћим прописом не врши пренос одредби секундарног извора права Европске уније већ се искључиво врши примена или спровођење неког захтева који произилази из одредбе секундарног извора права (нпр. Предлогом одлуке о изради стратешке процене утицаја биће спроведена обавеза из члана 4. Директиве 2001/42/ЕЗ, али се не врши и пренос те одредбе директиве).

6. Да ли су претходно наведени извори права Европске уније преведени на српски језик?

Да

7. Да ли је пропис преведен на неки службени језик Европске уније?

Не

8. Учешће консултаната у изради прописа и њихово мишљење о усклађености

У изради Предлога закона нису учествовали консултанти.